Kaník, Ľudovít, poslanec NR SR (2015-03-17):
Vážené dámy, vážení páni, keď sa bavíme o dôchodkoch, tak sa bavíme vlastne o budúcnosti miliónov pracujúcich. Miliónov v tom zmysle, že aj keď v aktuálnej chvíli je zamestnaných dva milióny ľudí, ale každým dňom niekto odchádza do dôchodku a v dôchodku potom žije 20, 25, niekto viac rokov. A každým rokom, samozrejme, tie počty rastú a každý raz bude dôchodca. Každý, aj ten, kto dnes ešte len študuje, aj tí mladí ľudia, ktorí sedia hore, raz budú dôchodcovia a určite nikto nechce byť chudobný dôchodca. Dôchodca, ktorý nemá na základné potreby, ktorý nemá dostatok prostriedkov na to, aby mohol spokojne žiť, aby mohol zabezpečiť napríklad zdravotnú starostlivosť, ktorú vo vyššom veku takmer každý bude nesporne potrebovať. Zároveň všetci vieme, ktorí sa len trošičku o tom niečo dozvedeli alebo tomu trošku začali venovať, že tie pôvodné nastavenia dôchodkového systému, ktoré sú viac než sto rokov staré, ktoré vznikali za úplne iných podmienok z hľadiska toho, ako spoločnosť vyzerala, koľko detí sa rodilo, ako rýchlo ľudia umierali oproti tomu súčasnému nastaveniu, že tieto, tento systém, tento prastarý systém už nedokáže vygenerovať dostatok prostriedkov na to, aby zabezpečil budúcim, predovšetkým budúcim dôchodcom, dnešným aktívnym ľuďom, pracujúcim alebo študentom, dostatok prostriedkov na to, aby mohli vôbec niečo mať od štátu. Aby mohli mať vôbec nejaké zdroje na zabezpečenie svojho dôchodku. Alebo aby to nebolo úplná almužna, ktorá nepostačí ani len na úhradu nájomného alebo energií, ktoré títo ľudia budú musieť hradiť. A preto je dôležitá zmena tohto systému, ktorú Slovensku už uskutočnilo, ale ktorá má dlhý transformačný čas a ktorá len postupne bude naberať na sile a postupne bude preklápať ten starý nepoužiteľný systém, neživotaschopný systém, ktorý už nie je schopný zabezpečovať budúcnosť dôchodcov, na nový systém, kde každý bude mať svoj majetok, ktorý mu bude slúžiť na zabezpečenie svojho života v starobe. Na to, aby sme dali ľuďom právnu istotu, že takýto systém tu naozaj bude, potrebujeme mať prijatý nielen normálny zákon, ktorý každá vládna garnitúra, podľa toho, ako bude mať nastavené priority, môže kedykoľvek zmeniť, ale potrebujeme mať istotu, že to, čo je dnes v zákone napísané, bude platiť aj o 10, aj o 15, aj o 20 rokov. Dnes tomu tak nie je. Za 10 rokov, odkedy bola prijatá dôchodková reforma, so zásadnými zmenami sa do nej vstupovalo takmer dvadsaťkrát. A už úplne ináč vyzerá ako v čase, keď bola prijímaná. Zmenili sa parametre nastavenia a je logické, že sa tým pádom mení aj to, čo ľudia od toho očakávať môžu. Preto je veľmi dôležité, aby sme sa zhodli na ústavnej ochrane dôchodkového systému. Bolo to hneď na začiatku tých posledných veľkých zmien, s ktorými prišla vládna strana SMER, ktorá výrazne znížila príspevky pre ľudí na ich osobné účty, a tým pádom výrazne znížila o 55 % budúci majetok každého jedného pracujúceho človeka v tejto krajine, kedy sme sa rozhodli a prišli sme k zhode aj s vládnou stranou, že treba ukončiť takéto neustále kotrmelcovanie a neustále dramatické zmeny, ktoré vedú k neistote, a prijať ústavný zákon, kde sa zhodneme na základných, základných charakteristikách, nie mnohých, ale niektorých základných princípoch, a tieto sme vtelili do návrhu zákona. Bolo to mnoho rokovaní, k tej zhode sa nedospievalo ľahko, ale dospelo sa k zhode. A otvorene, jasne a jednoznačne hovorím, že k tej zhode sa dospelo aj s vládnou stranou SMER. K čomu sa ale nedospelo k zhode, je, že tento zákon treba prijať. A teraz sa pýtam: na čo je zhoda na obsahu zákona, keď chýba politická vôľa na to, odhlasovať tento zákon, aby sa stal skutočnosťou, aby začal platiť? Je to hra, je to divadlo, je to podvádzanie voličov, celej verejnosti, alebo čo to vlastne môže znamenať, keď sa dohodneme na tom, o čom to má byť a ako to má byť napísané, ale odmieta sa systematicky vôľa, prejaviť vôľu k tomu hlasovať za tento zákon? Stojím tu za týmto pultom už niekoľkýkrát s touto témou. Niekoľkýkrát apelujem na vládnych poslancov, aby prestali hrať toto divadlo a povedali, buď že tento zákon nechcú a že sú proti nemu, napriek tomu, že nás dva roky takmer vodili potom za nos, alebo nech povedia, že platí ich slovo. Slovo, ktoré tu dal premiér niekoľkokrát, ktorý tu dal príslušný zodpovedný minister Ján Richter, a ktoré odmietajú splniť. A ako vieme, slovo robí nielen chlapa, ale aj ženu. Ale v tomto prípade sa to týka chlapov. A mali by to svoje slovo dodržať alebo ho zmeniť. V tomto návrhu zákona je len niekoľko bodov, na ktorých môže stáť celá architektúra a istota pevnosti a jasnosti architektúry dôchodkového systému v budúcnosti. Definuje sa, že starobné dôchodkové sporenie je pevná súčasť dôchodkového systému. Definuje sa, že úspory, ktoré ľudia majú na svojich osobných účtoch, a dnes výška týchto úspor už presiahla 6,5 mld. eur a neustále rastie, každým mesiacom pribúda a, vďakabohu, po ukončení nezmyselných politických útokov na tento systém, aj výnosy výrazne prispievajú k rastu hodnoty majetku v týchto fondoch a tak zväčšujú majetok jednotlivých sporiteľov, definuje sa, že tento majetok je nedotknuteľný, že patrí jednoznačne a bude patriť sporiteľom a nikto na neho nemôže siahnuť. Ďalej sa definuje nezrušiteľnosť starobného dôchodkového sporenia, fixuje sa a dohaduje sa plynulá úprava dôchodkového veku vo väzbe na strednú dĺžku života, ktorá sa samozrejme vyvíja, a bol jeden z mála rozumných krokov, ktoré podporil a vďaka aj hlasom vládneho SMER-u sa stali súčasťou nášho dôchodkového systému v riadnom zákone, že vek odchodu do dôchodku sa naviazal na strednú dĺžku dožitia. A tiež sa tam definuje, aby sme postupne začali rekonštruovať tie obrovské škody, ktoré boli napáchané tým, že ľuďom bola vzatá viac než polovica úspor, ktoré na svojich dôchodkových účtoch v budúcnosti vytvorili, že o 55 % bol znížený príspevok na ich osobné dôchodkové účty, a zavádza sa, aby veľmi plynulým a postupným spôsobom bez dopadu, bez negatívneho dopadu na verejné financie sa postupne opäť zvyšovala výška príspevkov na tieto osobné dôchodkové účty tempom jednej štvrtiny percenta ročne, najmenej na 6 percent. Toto je veľmi dôležité preto, aby budúce dôchodky boli vyššie ako tie, ktoré dnes môžu ľudia očakávať, aby tu existovala reálna šanca na dobré zabezpečenie v starobe. Tento zákon tu máme na stole už vyše roka. A stále, ako som už povedal, chýba vôľa a ochota schváliť tento zákon. Ale ja ho spolu so svojimi kolegami z ďalších opozičných strán predkladám a predkladať budem, pretože nielen pre dôchodcov, pre tých možno najmenej, ale pre všetkých pracujúcich tejto krajiny, je mimoriadne dôležitý. A jeho prijatie je takým pevným žulovým kameňom, na ktorom môže stáť nielen dôchodkový systém, ale aj stabilita verejných financií do budúcnosti. A preto mi neostáva opäť nič iné, len apelovať na všetkých poslancov a poslankyne, ktoré sedia v tejto sále, od opozície k vládnej väčšine: je to zákon, ktorý Slovensko potrebuje a ktorý potrebujú všetci obyvatelia Slovenska. A ja vás prosím a žiadam o jeho podporu. Ďakujem. (Potlesk.)